**Beszámoló a Női Missziói Szolgálat 2019-es esztendőben végzett szolgálatáról**

Az írás alján csokorba szedett időpontok összegyűjtésével kezdtem idei jelentésem összeállítását. A tavalyi esztendő elvégzett szolgálatait nem szeretném minden ponton részletezni és magyarázni. Két meglátásomat osztanám meg azután, hogy áttekintettem a listát, az elvégzett női missziós feladatokat.

A tavalyi esztendőről szóló beszámolót ezzel a szóval jellemezhetném: **határátlépés**. Sajnos nem abban az értelemben, hogy sikerült volna új társadalmi réteget elérnem a munkálkodásommal, hanem a **szolgálati határok átlépését**, ill. kompetencia határának átlépését jelöltem meg.

 Tulajdonképpen minden lelkipásztor erről tanúskodhat, ha a szolgálatait számba veszi. Ahogyan a Teológiai Akadémián gyakran idézték: A pap „Mächen für Alles.” Ő az igehirdető, a lelkigondozó, de a gyülekezet pályázatíró menedzsere is, sőt olykor a harangozó és kántor is egy személyben.

A női missziói szolgálatok összegyűjtésekor bizony olykor megakadtam egy-egy programnál, hogy akkor ezt most ide szabad-e „könyvelnem”, hiszen az egyházi munkálatok több területén is érdekelt vagyok. Iskolalelkészként, a MEÖT Női Bizottsága elnökeként, az Evangélikus Külmissziói Egyesület képviselőjeként.

Vajon női missziós szolgálat-e, avagy szimplán iskolai, hogy heti rendszerességgel jár hozzám egy édesanya lelkipásztori beszélgetésre? Avagy elszámolhatok-e azokkal a programokkal (pl. Női Regionális Csendesnap Miskolcon), amelyek ugyan ökumenikus szerveződésűek, vagyis nem szín tiszta evangélikus résztvevői vannak, ám a program előkészítése, lebonyolítása, amelyből saját egyházam nőszövetségei is profitálhatnak, mégiscsak az én feladatom. Belőlem pedig csak egy van, ahogyan szeptember utolsó szombatjából is csak egy. ☺

Bennem természetesen nem okoz „tudathasadást” a szolgálatok ez a „határátlépős” volta, a feladatok színessége gyermekek, fiatalok, idősek, párban élők és egyedülállók felé. Hiszen a küldetés egyetemes, ugyanaz: „Tegyetek tanítványokká minden népet’”

Az viszont már igazán terhet jelent számomra, hogy olykor a **kompetenciáim határán is túl** kell lépnem. Amikor pl. egy albérletből kiebrudalt pszichiátriai beteget fedél alá próbáltam juttatni, és végre sikerrel jártam, bizony erőmet meghaladó fáradozás volt. És ez nem az egyetlen, „energiavámpíri” feladat volt a tavalyi esztendőben.

Komoly kihívást jelent a missziói alkalmaknál, esetemben különösen a Páratlanklub működésében (annak rendszeres, havi két programja van), hogy oda eljutnak, annak szeretetteljes légkörében szinte fürdőznek a szociálisan vagy mentálisan nagyon is segítségre szoruló felnőtt emberek, akik persze leterhelik az együttléteket. Tudom sajnos, hogy a Páratlanklub alkalmairól néhányan a rendkívül értelmes tagok közül éppen ezért maradoztak el.

Őket úgy próbáljuk munkatársaimmal együtt megőrizni, hogy kifejezetten értelmiségi,nívósabb programokat is meghirdetünk, amelyekről feltételezzük, hogy távol maradnak az egyszerűbb lelkek. Vagy kifejezetten zárt körben hirdetünk meg egy-egy alkalmat. Valljuk meg, ez pedig nem túl befogadó, krisztusi magatartás!

 Ez a probléma természetesen a gyülekezetekben is jelentkezik. Ám, mivel zártabb közösségek- nem csak a hívogatásra, evangelizálásra rendezkedtek be – talán ügyesebben megtalálhatják a módját annak, hogy a kínos helyzeteket, kellemetlen tagokat kezelni tudják.

A szolgálatok áttekintésénél ugyanakkor el lehet mondani, hogy az 1998-ban indult **női missziós szolgálat „magvetése” beért.** A kapcsolatok megmaradtak, és ma már nem én keresem sokakkal a találkozási alkalmakat, hanem maguktól keresnek meg régebben, a női konferenciák nyomán hitben elindított, lelkipásztorolt (nő)testvérek. Az élő, töretlen kapcsolat szép bizonyítéka például, hogy a 2019-es esztendőben három olyan fiatal is kért tőlem esküvői szolgálatot, akiket gyermekként az Egyedülálló Édesanyák és Gyermekeik konferenciáin ismertem meg. Természetesen azóta is találkoztunk és figyelemmel követtem életük alakulását., sőt lelkigondozójuk maradtam.

Közülük azonban csak egy talált otthonra evangélikus közegben. Egyik fővárosi gyülekezetünkben szolgál a fiatalok között, sőt más felekezethez tartozó férjét is olykor-olykor sikerrel hozza el oda istentiszteleti alkalmakra. Szomorúvá tesz a másik két pár sorsa: egyikük szabadegyházi közösséghez csatlakozott, míg a másik pár nem tudott beépülni a helyi evangélikus gyülekezetbe. A felekezethez való kötődést csupán egyházunk missziói szolgálata – jelesül a Női Misszió alkalmai jelentik.

Fontosnak tartanám, hogy erről a témáról tartsunk egy alkalommal konzultációt: **megszólító misszió és utógondozás a gyülekezetben.** Vagyis, hogy hogyan érhetnénk el, hogy az evangélium által megszólított emberek igazi otthonra lelhessenek a gyülekezeteinkben?

A beért vetésnek ugyanakkor nem kívánok passzívan örvendezni. **Újak elérésére, új formákra, paradigmaváltásra** van szükség a missziós szolgálatomban. A korszellemnek való megfelelés természetesen nem érinti, nem érintheti a szolgálat tartalmát, vagyis az evangélium hirdetését és annak megélését. Azt viszont igen, hogy a mai ember számára érthetően, érdeklődési tartományába passzolva fogalmazzuk meg tanításunkat, igehirdetésünket. A jövőre ez a célkitűzésem.

**2019-es időpontok**

*(a Páratlanklub átlag havi két alkalmát nem jegyezve fel itt)*

Február 2. – Világimanapi Előkészítő Konferencia, Szlovénia, Budapest, MEÖT székház

Február 7. – Házasság Hete sajtótájékoztató, Bp. Benczúr Ház

Február 14. – HH Bálint-napi koncert és áldó istentisztelet, Bp. Deák tér

Február 22. – Páratlanklub farsangi játékos est, Bp. Üllői út 24.

Március 1.- Világimanapi központi alkalmon igehirdetői szolgálat, Bp. - Deák tér

Március 22. – Előadás: „Nő és férfi: Szerepcsere? Csereszerep?”, Budapest, Kolumbusz hajó (Women United - Central Europe Region)

Március 23. – Amerikai delegáció kísérése

Április 6.- Nyugdíjas és özvegy Papnők és Papnék alkalma, Budapest - Deák tér

Április 15. – Passióolvasás - Páratlanklub, Bp. Üllői út 24.

Május 11.- Nemzetközi női csendesnap, Budapest (Danube Church)

Május 18. – Esküvő (Egyedülálló szülők és gyermekeik közt végzett szolgálatból)

Május 22. – Előadás: Szentlélek és misszió, Bp.- Rákoscsaba, Nőszövetség munkaév záró alkalmán

Május 27.- Szolgálat a magányosok bibliaóráján, Bp.- Deák tér

Június 22-23. – Női hétvége (munkatársakkal) – Gödöllő

(Július 4-7.) – EKME konferencia, Piliscsaba

Július 12-15. – „Egyedülálló nyaralás”, Balatongyörök KIE Sóvár

Augusztus 16 – 18. – „Jó gyakorlatok pályázatírásban” - női vezetők konzultációja, Gyömrő

Szeptember 21.- Esküvő, Eger (Egyedülálló szülők és gyermekeik közt végzett szolgálatból)

Szeptember 28. – „Egy szívvel egy szájjal” – Felekezetközi Női Találkozó, Miskolc

Október 19. – Részvétel és képviselet a „Király lányai” pünkösdi konferencián, Budapest- Lurdy ház

November 3. – Kapcsolat felvétel és istentisztelet látogatása a „Sarokkő” koreai gyülekezetnél, Budapest

November 8-9. – Szélrózsa Találkozó munkaág felelőseinek konzultációja, Gyula (Küldetés Sátor)

November 23. – ökumenikus esküvő (Páratlanklub szolgálat gyümölcseként), Budapest-Kispest

December 18. – Hernádnémeti: Találkozó a Tiszán inneni Nőszövetség elnökével

December 28. – Egyedülállók utó-karácsonyi találkozója, Budapest Üllői út 24.

Készítette:

B. Pintér Márta lelkész

*Budapest, 2020.február 5.*